《寄贺周子充除左相留正除右相王谦仲除参政》
宋代·赵蕃

淳熙十六年，正月十九日。
雪余雨更作，有客方抱疾。
忽传底处书，昏暮叩蓬荜。
问之何许人，乃是吾家侄。
书中道何为，除目报甲乙。
要令二父知，此意深所悉。
我方盘谷归，讵应闻黜陟。
虽云在田野，又可忘辅弼。
况于乡里贤，与夫旧连率。
及其先友家，投分亦颇密。
恭惟三君子，德盛难具述。
要皆由从官，以至秉政笔。
于今天下事，孰得复孰失。
仰思与夜继，想不遑暇逸。
置邮速传命，颂口当四出。
而我病不能，欲置还未毕。
要歌夔皋诗，称美宁敢溢。
愿观勋业成，公论斯可必。
曾闻鸟鸣春，气应还唧唧。
喜甚屐且折，忧深纬宁恤。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。